CELEX: 62021TN0057
Language: el
Date: 2021-01-27 00:00:00
Title: Υπόθεση T-57/21: Προσφυγή της 27ης Ιανουαρίου 2021 — Ουγγαρία κατά Επιτροπής

15.3.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 88/43
            
         
      Προσφυγή της 27ης Ιανουαρίου 2021 — Ουγγαρία κατά Επιτροπής
      (Υπόθεση T-57/21)
      (2021/C 88/57)
      Γλώσσα διαδικασίας: η ουγγρική
      
         Διάδικοι
      
      
         Προσφεύγουσα: Ουγγαρία (εκπρόσωποι: M. Z. Fehér και G. Koós)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την εκτελεστική απόφαση (ΕΕ) 2020/1734 της Επιτροπής, της 18ης Νοεμβρίου 2020, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) (1), κατά το σχετικό με την Ουγγαρία μέρος που αποκλείει τις στρεμματικές ενισχύσεις για το οικονομικό έτος 2018 από τη χρηματοδότηση της Ευρωπαϊκής Ένωσης επειδή δεν διενεργήθηκε επαρκής αριθμός επιτόπιων ελέγχων.
               
            
                  —
               
               
                  να καταδικάσει την Ευρωπαϊκή Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής, η προσφεύγουσα προβάλλει έναν μόνο λόγο ακυρώσεως.
      Κατά την προσφεύγουσα, η Επιτροπή ερμήνευσε εσφαλμένως τη φράση «η αρμόδια αρχή αυξάνει σε δέοντα βαθμό το ποσοστό των δικαιούχων που πρέπει να υποβληθούν σε επιτόπιο έλεγχο το επόμενο έτος», του άρθρου 35 του εκτελεστικού κανονισμού 809/2014 (2) και, στηριζόμενη στην εσφαλμένη αυτή ερμηνεία, ανέπτυξε λανθασμένη πρακτική. Κατά την άποψη της προσφεύγουσας, ο αποκλεισμός βασίστηκε στο γεγονός ότι, στα έγγραφα εργασίας της, η Επιτροπή φρονεί ότι δεσμεύεται από μια ερμηνεία η οποία είναι τόσο εσφαλμένη από τεχνικής απόψεως όσο και μη συνάδουσα προς την προμνησθείσα διάταξη του κανονισμού.
      Εγκρίνοντας τα έγγραφα εργασίας, η Επιτροπή στέρησε ουσιαστικά από τα κράτη μέλη τη δυνατότητα να καθορίσουν μόνα τους το ποσοστό των πρόσθετων δικαιούχων που έκριναν αναγκαίο ότι έπρεπε να υποβληθούν σε επιτόπιους ελέγχους. Ο επικρινόμενος αποκλεισμός είναι παράνομος, διότι, αντίθετα με τις διατάξεις του κανονισμού, η Επιτροπή καθορίζει ειδικώς, χρησιμοποιώντας συγκεκριμένη μέθοδο υπολογισμού, τη μόνη ποσοστιαία αύξηση των ελέγχων που κρίνεται ορθή. Επιπλέον, ο καθορισμός αυτός δεν έχει τεχνική βάση, καθώς η Επιτροπή δεν λαμβάνει υπόψη τις διαφορές μεταξύ των ελέγχων των κρατών μελών και την αποτελεσματικότητά τους.
      
         (1)  ΕΕ 2020, L 390, σ. 10.
      
         (2)  Εκτελεστικός κανονισμός (ΕΕ) αριθ. 809/2014 της Επιτροπής, της 17ης Ιουλίου 2014, για τη θέσπιση κανόνων εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ολοκληρωμένο σύστημα διαχείρισης και ελέγχου, τα μέτρα αγροτικής ανάπτυξης και την πολλαπλή συμμόρφωση (EE 2014, L 227, σ. 69).